Ikkagi inimene: Ibrahimovic jääb EM-finaalturniirilt eemale
„Kahjuks ta teatas, et vigastus ei lase tal osaleda Euroopa meistrivõistlustel,“ ütles rahvusmeeskonna peatreener Janne Andersson Aftonbladeti vahendusel. Hiljem kinnitas sotsiaalmeedias uudist ka Rootsi jalgpalliliit.
Samal teemal
Ibrahimovic naasis rahvuskoondisesse alles tänavu märtsis, kui ta ühtlasi teatas soovist pallida EMil. Rootsi meedia sõnul külastas mängijat doktor Volker Musahli, kelle sõnul see siiski pole võimalik – Imbrahimovici põlv vajab kuue nädala pikkust taastusravi, kuid EM algab juba nelja nädala pärast.
“See on muidugi väga kurb. Eelkõige Zlatanile, aga ka meie meeskonnale. Loodan, et ta pääseb platsile niipea kui võimalik,“ ütles Andersson. Ibrahimovic on tänavu erinevate vaevuste pärast jätnud vahele lausa 16 AC Milani matši, kuid platsile pääsedes on ta 19 mängus skoorinud 15 väravat.
EM-finaalturniir algab 11. juunil. Rootsi on ühes grupis Hispaania, Slovakkia ja Poolaga.